GiliGold/VAD_KnessetCorpus huggingface dataset:
יעל דיין: הדבר ניזון מעצמו, ולכן יהיו כמה הבדלים בצווים בין הטרדה מאיימת לאלימות במשפחה.
יעל דיין: הסעיפים הבאים נוגע לסדרי דין, הפרת צו, פיצוי בשל תביעה קנטרנית וביצוע ותקנות.
יעל דיין: אגב, את נושא התביעה הקנטרנית הכנסנו כאן למרות שבחוק הכללי יש סעיף על תביעת שווא.
יעל דיין: אנחנו חושבים להכניס תיקון דומה לחוק למניעת הטרדה מינית.
יעל דיין: זה עניין שחוזר ונשנה בביקורת על החוק.
יעל דיין: נכון שיש חוק לשון הרע, וסעיפים בחוקים אחרים שמכסים את הנושא, אך נראה לי שאחת ההתנגדויות לחוק למניעת הטרדה מינית נוגעת לנושא זה.
יעל דיין: צריך לחנך גם את הסנגוריה ועורכי הדין.
יעל דיין: לא צריך לתת להם כלים לטעון שאין הגנה מספקת על הנאשמים.
יעל דיין: לא מפריע לי להכניס תיקון כזה של תביעת שווא.
יעל דיין: זה בהחלט חיוני כאן, כי המצב כאן לא דומה לאלימות ואפילו לא להטרדה מינית.
יעל דיין: קשה מאוד לשכנע בסוג ההטרדה הזה שיש מקום לתלונה.
יעל דיין: המסכות שההטרדה המאיימת לובשת הן אין-סופיות, והרבה פעמים מוסוות בתחכום רב: אינוסנטיות, טלפוניות, אינטרנטיות.
יעל דיין: החברה עוד לא בשלה לכך.
יעל דיין: המקרים גם נוגעים לסוג אחר של אוכלוסייה, שלא נופלת להגדרת האוכלוסייה האלימה שאנחנו נוטים להתייחס אליה.
יעל דיין: זה סוג של אלימות שאנחנו לא בקיאים בו.
יעל דיין: כל אישה שלישית טוענת שבשלב מסוים עברה הטרדה מינית.
יעל דיין: אך אם תישאל על הטרדה מאיימת – היא תתקשה לתפוס את ההגדרה.
יעל דיין: רק אחרי שמוצגים מקרים שבסופם מוות, הציבור מבין את המשמעות.
יעל דיין: אנחנו מרגישים כבוד רב לחוקק את החוק הזה, וגם חשיבות עצומה.
יעל דיין: אנחנו מטפלים בו בזהירות רבה, כדי לא ליפול למלכודות – כמו הטענה שאנחנו עולים על גל אמריקאי, ושבעתיד אסור יהיה לגבר לשלוח לאישה פרחים.
יעל דיין: הביקורת שקיבלנו בגין החוק למניעת הטרדה מינית תהיה כאין וכאפס לעומת הביקורת שאני כבר קולטת בנושא של הטרדה מאיימת.
יעל דיין: לכן פעולת המשרד לביטחון פנים חשובה מאוד, וכך גם הרווחה.
יעל דיין: לכאן נכנס עניין ההעצמה באופן מובהק.
יעל דיין: העצמת אישה בהיריון שמקבלת מגהץ בבטן – זו בעיה; יש לה יותר פחד מאשר העצמה.
יעל דיין: אך בנושא הזה יש בכך צורך אמיתי.
יעל דיין: יש להפעיל את המערכת החינוכית כבר בתיכון כך שחשיבות העניין תובהר.
יעל דיין: צריך להכניס את הדברים לשפ"י, להוציא חומר בנושא.
יעל דיין: נזמין את נציגי משרד החינוך כדי לדון עמם בנושא זה.
רונית לב-ארי: יש כבר מעט חומר מלפני עשר שנים - נורות אדומות שצריכות להידלק במקרים כאלה.
רונית לב-ארי: נותנים שם סימנים שונים.
יעל דיין: נכון, עוסקים שם במעבר מחיזור לאובססיה.
רונית לב-ארי: אם נביא את החוק ונסביר אותו זה יהיה כלי חינוכי מצוין.
יעל דיין: גם בצבא, כמובן, צריך להשקיע בהסברה.
יעל דיין: אלה קבוצות גיל חשובות במיוחד.
יעל דיין: סוג האובססיה הזה קשור לנטישה, לחוסר תשומת לב ולצורך בתשומת לב.
יעל דיין: זו הטרדה שיש בבסיסה חיזור – לא משנה באיזו דרך.
יעל דיין: צריך לשמור כאן
יעל דיין: גם על המאיים ולחשוב על כלים מתאימים לטיפול.
יעל דיין: לצורך כך נזמין לישיבות גם את הקבוצה החדשה "גבריות חדשה".
יעל דיין: הנושא בוודאי יעניין אותם.
רונית לב-ארי: זו קבוצה ישנה.
רונית לב-ארי: החידוש הוא שהם מקבלים גם נשים.
יעל דיין: נכון, חן ישב סביב השולחן הזה עשר שנים.
יעל דיין: יש להם מחשבה מעניינת על המעבר מטיפוס המאצ'ו לסוג אחר של גבר.
רונית לב-ארי: מטיפוס המאצ'ו לנחנח.
יעל דיין: נשמח לקבל הצעות לעניין מערכת ההסברה והטיפול בגברים המאיימים.
יעל דיין: הם בוודאי לא מודעים לכך שמעשיהם הם עברה.
יעל דיין: יהיה גם צורך בהנחיות של הגופים המתאימים, כמובן.
ענת מאור: אני חושבת שזה רגע חשוב מאוד בחקיקה הישראלית בנושא הגנת נשים.
ענת מאור: אני מברכת את אלה שתרמו לעניין: ראשית השופטת סביונה רוט-לוי; פסק הדין וגזר הדין היו מהפכניים, אני נותנת לה צל"ש.
ענת מאור: צריך להשקיע הרבה מאמץ בסוציאליזציה של משרד המשפטים סביב הרעיון הזה.
ענת מאור: אני מזכירה את הדיון שהתקיים כאן, ואת עמדתה של יהודית קרפ בנושא.
ענת מאור: יש לי הרבה הערכה אליה, אך אני חושבת שרתימת משרד המשפטים לפילוסופיה שבבסיס החקיקה הזאת יכולה וצריכה לסייע.
ענת מאור: שנית אני מבקשת לציין את נעמ"ת ואת עו"ד דפנה בוסתן ברמה האישית.
ענת מאור: אני נחשפתי לכל התופעה בזכות הידע שלה – וגם, לצערי, בזכות המקרה הקונקרטי של עינב רוגל ז"ל.
ענת מאור: דפנה, יישר כוח, מדובר בתרומה חשובה מאוד.
ענת מאור: אני רוצה לברך גם את המשטרה.
ענת מאור: אינני יודעת ממתי ההנחיות שלהם אך הן חשובות מאוד.
נורית זיו: ההנחיות הופצו החודש.
ענת מאור: אני מסכימה מאוד עם יעל דיין בנושא זה.
ענת מאור: הדינמיקה בשטח חשובה לפעמים יותר מהחקיקה עצמה.
ענת מאור: כל הפעילות המשותפת תרמה לכך.
ענת מאור: ההנחיות הן באמת דבר נפלא, דפדפתי בהן וראיתי זאת.
ענת מאור: אחרי הברכות אני מבקשת להתייחס לנוהל החקיקה.
ענת מאור: ראשית, לגבי הנוהל בכנסת, אין לי ספק שכעת צריך להכין הצעה של משרד המשפטים לקריאה ראשונה.
ענת מאור: נושא הדיווח על אלימות במשפחה מראה את הפער הגדול בין ההצעה הטרומית לבין ההמשך - מה שנדון כאן לפני שעה.
ענת מאור: נדמה לי שהנוסח החדש שם טוב ומוצלח יותר.
ענת מאור: וכך גם כאן.
ענת מאור: אחרי שמתפשרים בקריאה טרומית מתחיל דיון בהצעה המחודשת שמשרד המשפטים יכין, עם הערות, וכמובן בהשתתפות היועצת המשפטית של הוועדה.
יעל דיין: נבצר מנציגות משרד המשפטים להשתתף בישיבה.
יעל דיין: אחרי המחיקה, הם מסכימים לסעיפים העיקריים.
ענת מאור: והם יעבדו את ההצעה לקריאה ראשונה.
יעל דיין: כן, אבל הם יצטרכו לדון בכך עמנו, הם לא עושים לנו את העבודה.
ענת מאור: ההליך יתנהל כמקובל.
ענת מאור: לגבי ההצעות, אני מבקשת לומר גם ליו"ר וגם לפרוטוקול: צריך לשמור על הנוהג הקיים.
ענת מאור: מדובר באיחוד שתי הצעות, וכך זה צריך להישמר.
ענת מאור: אין ספק שקיבלתי על עצמי לרוקן מתוכן את הסעיפים שמחקנו – נאלצנו לעשות כן, זה לא משמחה, אבל ההצעה שלי יכולה להשתלב בהגדרות וכו', ולכן אני מבקשת לשמור על הנוהג.
ענת מאור: זה איחוד של שתי הצעות.
יעל דיין: אסביר מה נהגנו לעשות עד עתה בכל הנוגע להופעת השמות.
יעל דיין: אין מציינים לרוחב שני שמות של יוזמים כאשר החוק מתמזג בחוק אחר.
ענת מאור: במפורש כן עושים זאת כך.
יעל דיין: אשמח לראות זאת.
ענת מאור: זה נוהל עבודה קיים ומקובל בכנסת.
ענת מאור: במספרים כותבים את שתי ההצעות המקוריות.
הלית ברק: זה נכון, כותבים את מספריהן של שתי ההצעות.
יעל דיין: היוזמים הם לפי סדר אלף-בית, אחרי היוזם שהחוק שלו עבר ראשון.
יעל דיין: עברנו את הנושא גם עם נעמי בלומנטל.
ענת מאור: אין ספק שיש לשמור על הנוהל, כלומר שתי הצעות מאוחדות.
ענת מאור: כך נעשה.
הלית ברק: אני מבטיחה שאאקפיד על הוראות התקנון.
יעל דיין: המספרים יישארו.
ענת מאור: דבר אחרון, אשמח לסייע בכל מה שצריך לקידום החקיקה.
ענת מאור: אם יהיו מאבקים, בוודאי שאנחנו רתומות לעניין.
ענת מאור: אין מחלוקות גדולות בנושא.
יעל דיין: יש לנו בעיה טכנית.
יעל דיין: ביום שישי, כמו שכולם יודעים, תתקיים הצעדה "נשים הולכות רחוק".
יעל דיין: לכן בקרוב ניאלץ לסיים את הישיבה, ואני מבקשת לקצר.
דפנה בוסתן: יש לי רק כמה הערות קצרות.
דפנה בוסתן: לעניין הפלילי, ההצעה מאפשרת להוציא צו אזרחי במהלך ההליך הפלילי.
דפנה בוסתן: במקביל, ועדת חוקה דנה בנושא.
דפנה בוסתן: הטרדה מאיימת מורכבת מהרבה סעיפים נפרדים.
דפנה בוסתן: כאשר יש הרשעה בתיק הפלילי בגין הטרדה מאיימת, באחד מאותם סעיפים שכולנו מכירים שמפורטים במסמך של המשטרה – השופט הפלילי יכול להוציא צו אזרחי ולחסוך לאישה הגעה לבית המשפט.
נורית זיו: זה לא צו אזרחי, אלא צו במסגרת התיק הפלילי.
דפנה בוסתן: כוונתי לצו שיוצא בסוף ההליך, במהלך ההליך הפלילי, כדי לחסוך מהאישה את הצורך בהליך האזרחי.
דפנה בוסתן: אני מפנה לעמ' 2 להצעת החוק של ח"כ דיין, סעיף 3, ס"ק 2.
ענת מאור: באיזה שלב נמצא הנושא בוועדת החוקה?
דפנה בוסתן: הוא נדון בהצעתו של ח"כ שטייניץ, לגבי הליך סופי.
ענת מאור: שם זה כבר נמצא בקריאה שנייה ושלישית, זהו מצב אחר.
דפנה בוסתן: נכון, אני רק מדברת על העיקרון.
דפנה בוסתן: אני מפנה גם לסעיף 5(א).
דפנה בוסתן: קודם דיברנו על חובת דיווח, וכאן הכנסנו את המעביד או אדם אחר שיכול לדווח.
דפנה בוסתן: כמו שאנחנו מכירים את הנושא, בהרבה מקרים יש מישהו שעומד מהצד ומרגיש שאינו יכול להתערב כשהקרבן עצמו משותק.
דפנה בוסתן: כיוון שהחשיבה המקורית הייתה בכיוון הפלילי, נזהרנו וקבענו רף גבוה מאוד של הגדרות.
דפנה בוסתן: כעת ההצעה היא במישור האזרחי בלבד וצריך לשנות זאת.
דפנה בוסתן: ההצעה תיכנס לסעיף השלישי של החוק למניעת אלימות במשפחה – הפרת אורח החיים הסדיר.
דפנה בוסתן: גם אני מברכת את המשטרה על ההנחיות החדשות.
ענת מאור: אם הבנתי נכון את דבריה של עו"ד בוסתן, העיקרון שבבסיס סעיף 3.2 להצעה מתקדם והולך בוועדת חוקה, במסגרת החוק של ח"כ שטייניץ, ולכן צריך לבדוק איך אפשר לשלב אותו כאן בכל זאת, בצורה אחרת.
ענת מאור: הדבר הנוסף שעולה מדבריה הוא הצורך להוריד קצת את הרף.
דפנה בוסתן: זה חשוב מאוד, משום שכשהתייחסנו לחוק במסגרת הפלילית בלבד נקבע רף גבוה.
דפנה בוסתן: אם ההליך הוא אזרחי, אפשר להוסיף את סעיף הפגיעה באורח חיים תקין שדיברתי עליו.
דפנה בוסתן: ושוב, אני מברכת על עבודתה של המשטרה בהכנת ההנחיות.
יעל דיין: חוק נפגעי העברה נתן לנו את התוספות האלה.
דפנה בוסתן: בנעמ"ת יש שלוש עורכות דין שעסוקות היום בחיבור תלונות שונות שנמצאות בתחנות משטרה שונות.
נורית זיו: בינתיים ההנחיות הן רק במסגרת תחנתית, לצערי.
בתיה ארטמן: אם החוק נשאר חוק נפרד – הרי שבהשוואה לחוק מניעת אלימות במשפחה אני תוהה מדוע הוצאו בתי הדין הדתיים מרשימת בתי המשפט שניתן לפנות אליהם בבקשה לצו על פי החוק הזה.
בתיה ארטמן: שנית, לפי סעיף 5 יש סמכות לפקיד סעד שהתמנה על פי חוק נוער – ואני מניחה שמדובר כאן בקטינים, ולכן צריך לתקן גם את חוק הנוער (טיפול והשגחה) כדי שלבית המשפט לנוער תהיה סמכות להוציא צו לפי החוק הזה.
בתיה ארטמן: בחוק הנוער (טיפול והשגחה) יש תיקון שלפיו אפשר להוציא צו לפי חוק מניעת אלימות במשפחה.
בתיה ארטמן: צריך להוסיף לשם גם את החוק הזה.
יעל דיין: הדבר נרשם, ונוסיף זאת.
רונית צור: אם כן, במקום "בית משפט" צריך לכתוב "ערכאה משפטית".
בתיה ארטמן: צריך לכתוב תיקון עקיף לחוק הנוער.
רונית צור: וכן להתייחס לבתי דין רבניים.
יעל דיין: אם אין הערות נוספות, אסכם את הנושא.
יעל דיין: מהתנגדות טוטלית עברנו למציאות אחרת.
יעל דיין: המשטרה הקדימה אותנו – למרות שצעדיה לא מנותקים מאתנו, שכן אנחנו מדברים על הנושא זמן רב ומקיימים דיונים.
יעל דיין: הנחיות המשטרה הן מענה לצורך הקיים, והן ישוכללו וישופרו ככל שיתבקש.
יעל דיין: לדעתי נצטרך להוסיף גם סעיף מעקב, כמו שעשינו בהטרדה מינית כדי לעיין בתקנות של הגורמים הרלוונטיים, ולקבל גם דיווח.
נורית זיו: אני מבהירה שהמשטרה לא הכינה תקנות, אלא הנחיות.
יעל דיין: אלה הנחיות, אך חלק מהן יהפכו להיות תקנות.
יעל דיין: ברגע שיש חוק גם הנחיות הופכות להיות משהו אחר.
נורית זיו: הנחיות משטרתיות לא הופכות לתקנות, אלא צריך לקחת חלק מהן ולהפכן לתקנות.
יעל דיין: נכון, מתוכן נוציא תקנות.
יעל דיין: בחקיקה מסוג זה הוועדה, באופן קבוע, נותנת בידי עצמה שני כלים.
יעל דיין: האחד הוא אישור תקנות, צווים והוראות שנלווים לחוק.
יעל דיין: הרי לחוק מצוין עלולות להיות תקנות גרועות או לא מקיפות.
יעל דיין: הכלי השני הוא מעקב – חובת דיווח שנתי של הגופים השונים לוועדה.
יעל דיין: הדבר חשוב בעיקר בחוקים שמעצבים עברה חדשה.
יעל דיין: בנושא אלימות אנחנו מקבלים דיווח על מספר המקרים, מספר התלונות ועוד.
יעל דיין: בדברי ההסבר לחוק ובישיבות הוועדה ניתן גם הנחיות חינוכיות – למשרדים השונים, למערכות השונות.
יעל דיין: נבקש את הארגונים השונים לקחת חלק בכך.
יעל דיין: נביא חומר שיכלול גם מקרים ופסיקות, כדי שלא ניכנס לשאלות וטענות שכבר אי אפשר לשלוח פרחים לאישה.
יעל דיין: אני מציעה שנשתף פעולה ונכין חומר מודפס שיוכל לעזור לנו, הכנסת תוכל להדפיס את החומרים ולהפיצם בתפוצה נאותה לכל הקהלים המתאימים – גם המקצועיים וגם האחרים: ארגוני הנשים, למשל, וצה"ל – שעשה רבות בתחום ההטרדה המינית ויוכל אולי גם להירתם לנושא הזה.
יעל דיין: גם הרשות למעמד האישה תהיה מעורבת בהגברת המודעות ובקמפיין בנושא.
יעל דיין: אולי כדאי ליצור גם מעין מיני קו-חרום, כדי שאנשים יחושו שיש כתובת לנושא הזה, גם אם לא הוא עדיין לא ברור לגמרי.
יעל דיין: אני מודה לכולם ומסיימת את הישיבה.
יעל דיין: אני מתנצלת מראש, ייתכן שאיאלץ לעזוב את הישיבה לזמן מה.
יעל דיין: נפצל את הסעיף הראשון שעל סדר היום.
יעל דיין: מכיוון שאני חברת הכנסת היחידה כרגע, אני מבקשת למנות את ח"כ נחמה רונן ליו"ר ועדת משנה לבריאות חינוך וספורט.
יעל דיין: היא מחליפה את סגנית השר דליה רבין-פילוסוף.
יעל דיין: אקיים הצבעה על ההצעה, ומכיוון שאני חברת הכנסת היחידה כרגע, ההחלטה התקבלה ברוב מוחץ.
יעל דיין: ברגע זה מצטרפת אל הדיון ח"כ רונן, ואני שמחה לבשר לה על קבלת התפקיד.
יעל דיין: נקדים לנושאים האחרים שעל סדר היום שני דברים אחרים.
יעל דיין: הראשון אמנם איננו נושא לדיון סביב השולחן הזה, אך אני מבקשת לומר כמה מילים: ניתן גזר דין במשפטו של יצחק מרדכי, והדעות הן כמובן פרטיות.
יעל דיין: לא יכולה להיות דעת ועדה ביחס לנושא.
יעל דיין: אנחנו עוסקים בנושאים בוועדה – קולת העונש וכו'.
יעל דיין: עלה עניין שקשור ישירות לכנסת, וחושבת שאני יכולה לומר בשם הוועדה שנתמוך בחקיקה שהציע ח"כ יוסי כץ, המחייבת התפטרות מן הכנסת במקרה שנקבע שבוצעה עברה שיש עמה קלון – וזאת בלי להתייחס לתקופת המאסר שנגזרה.
יעל דיין: איננו יודעים מה ייקבע בערעור.
יעל דיין: ייתכן שח"כ מרדכי ייאלץ אכן להתפטר, אך עובדה היא שח"כ במצב כזה ממשיך כיום לכהן בתפקידו, ומקבל תנאים כאלה ואחרים: חצי משכורת או רבע משכורת – עניין זה עוד יידון והוא לא משנה כעת.
יעל דיין: הוא חבר כנסת מכהן שהשעה את עצמו.
יעל דיין: תהליך ההשעיה ארוך, ויכול להימשך עד סוף הקדנציה של הכנסת הזאת.
יעל דיין: אני מבקשת מחברי הוועדה להצטרף לחקיקה המציעה שדי בקביעה שיש קלון כדי להביא להתפטרות (כך אני מקווה) – ואם לא, לפיטורין.
פנחס רונן: אגב, היום קראתי בעיתון על תופעת לוואי של ההחלטה של השופטים במשפט מרדכי.
פנחס רונן: בידיעה קטנה נכתב ששופט הקל מאוד בעונשו של קצין שנאשם באלימות, משום שהוא שירת ביחידה מובחרת והיה חייל אמיץ ונזקפים לזכותו מעשים חיוביים רבים.
פנחס רונן: השופט ציין שרק לא מזמן התחשב בית משפט בעבר קרבי וצבאי בשלב גזר הדין – בעברות קשות עוד יותר – ולכן גם הוא מוצא לנכון לעשות זאת.
יעל דיין: הקישור בין הצטיינות בקרב והצטיינות על הספה ועם טרמפיסטיות מסיג על העבודה שלנו והדברים שאנחנו מנסים להשיג.
יעל דיין: מצד שני, גדל מספר התלונות שהופנו למרכזי הסיוע, כך שנוצר מאבק לא תקין ומקולקל מבחינה חברתית: מה חשוב יותר, הצל"שים או ההתנהגות החוקית?
יעל דיין: בפסק דין גלילי הובהר שבגלל הדרגה הבכירה והמעמד, ומאחר שמדובר באדם שהוא סמל – דווקא משום כך צריך להחמיר.
יעל דיין: זו הייתה גם דעת המיעוט של השופטת במשפטו של מרדכי.
יעל דיין: לדעתי זה צריך להיות לפחות הקו ההסברתי שלנו.
יעל דיין: מבחן בוזגלו עובד כאן להפך.
יעל דיין: החובה חלה על מי שנמצא בעמדה בכירה.
יעל דיין: ועוד לגבי מודל ודוגמה: אי אפשר לחכות עם זה עד הבחירות.
יעל דיין: בבחירות תהיה להקה שלמה שתקרא "מרדכי זכאי".
יעל דיין: בעבר היו צועקים לי ברמזורים "את רוצחת כמו ערפאת", ועכשיו צועקים לי דבר חדש: "מה את רוצה מיצחק מדרכי, הוא שם אותך בכיס הקטן, הוא שווה אלף כמוך", וכמובן "כיס" כאן הוא דוגמה לא טובה.
יעל דיין: מתייחסים כעת לנשים כאל פוגעות בביטחון המדינה, לא פחות.
יעל דיין: דיווח המשרד לביטחון פנים
יעל דיין: נעבור כעת לדיווח על מקרי האונס הקשים מאוד שאירעו לאחרונה.
יעל דיין: אני מקווה שלא ניאלץ אי פעם לקיים ועדה לגבי רמת הענישה באונסים האלה – אני מקווה שהיא תתקרב לרמה המרבית ולא תיעצר בעונש המינימום המתחייב.
יעל דיין: אני מבקשת מרפ"ק רקפת גלעד למסור לנו דיווח קצר על מה שהיה בסוף השבוע.
רקפת גלעד: אמסור דיווח קצר ואולי לקוני, משום שכל הנושאים נמצאים עדיין בחקירה.
רקפת גלעד: אינני רוצה למסור פרטים שיכולים לחבל בחקירה, ואלה ממש פרטים ראשונים.
רקפת גלעד: האונס בצומת ביל"ו: ביום חמישי הגיעה חיילת לתחנת משטרת רחובות והגישה תלונה בגין אונס ואיומים שעברה.
רקפת גלעד: לדבריה עצרה טרמפ בצומת רמלה-לוד, ומכונית ובה שניים עצרה לידה.
רקפת גלעד: הם הסכימו להסיעה לכיוון הבסיס שאליו רצתה להגיע.
רקפת גלעד: בדרך הרכב סטה, היא הותקפה ונאנסה על ידי התוקפים.
רקפת גלעד: כשהגיעה לבסיס התלוננה על האירוע לפני משקית ת"ש.
רקפת גלעד: יחד הן פנו למשטרה.
רקפת גלעד: כרגע הנושא נמצא בחקירה.
רקפת גלעד: המתלוננת נבדקה, ודבריה נבדקים מול הממצאים בשטח.
יעל דיין: מה התקנות בצה"ל לעניין עצירת טרמפים?
פנחס רונן: לדעתי העניין מוסדר בפקודות מטכ"ל.
פנחס רונן: עד כמה שידוע לי לחיילת בודדת אסור לעצור מכוניות בשעות היום ובוודאי בלילה.
יעל דיין: המקרה אירע ביום, נכון?
רקפת גלעד: אינני יודעת.
יעל דיין: מצד אחד אנחנו לא רוצים להתייחס לנשים כאל קטינות ולומר להן שעליהן להיזהר, אבל חשוב לומר את דברים בצורה חד משמעית: הזהרת האישה, או אמירה שצריך לנהוג במשנה זהירות, אינן פגיעה בהעצמת האישה או בחירותה.
יעל דיין: אנחנו אומרים גם לאנשים לחפש חפצים חשודים, וזה אותו דבר.
יעל דיין: אם אישה רוצה למנוע אסון לעצמה – היא חייבת לפקוח את העיניים.
יעל דיין: נושא הטרמפים מעוגן בתקנות, אבל גם נשים אחרות שנקלעות למצב שנגמר, למרבה המזל, "רק" באונס – פגיעה לכל החיים – צריכות להבין זאת.
יעל דיין: כשעוברים על המקרים רואים תום לב ותמימות, ולצערי חייבים לסלק אותה מהנשים.
יעל דיין: אסור לאישה להיות תמימה.
יעל דיין: מיד נשמע דיווח על האישה שנפגעה בזמן שעשתה קניות בשוק: לא צריך להיכנס למקום שעלול להיות צרה צרורה, אסור לקחת כוס בירה מזרים, אסור להתפתות וללכת למקום חשוך או להיכנס למכונית.
רונית לב-ארי: אני מסכימה עם הדברים, אך צריך גם לבדוק מצבים שבהם הצבא מחייב חיילות להגיע למשמרות בשעות שאין תחבורה ציבורית.
רונית לב-ארי: אני מכירה הורים שמסיעים את החיילות.
רונית לב-ארי: זה נושא שצריך לבדוק.
רונית לב-ארי: כמובן שהעניין נכון וצריך להיבדק גם לגבי חיילים.
רונית לב-ארי: מעבר לכך אני מסכימה עם הדברים.
יעל דיין: דנו בנושא בעבר, ואני מוכנה להעלות אותו שוב.
יעל דיין: חבל שבודקים תמיד אחרי מעשה.
יעל דיין: נשמע כעת את המשך הדיווח.
רקפת גלעד: אחרי בדיקה אני מבהירה שאונס החיילת אירע בשעות היום.
רקפת גלעד: האונס בשוק בתקווה: אישה בת 35 הלכה לבית חברתה, ובדרך ירדה למאפייה הסמוכה לבית החברה בשוק התקווה.
רקפת גלעד: במאפייה היו כמה אנשים ממוצא רוסי שנתנו לה לשתות כוס בירה.
יעל דיין: בתחילה שמענו שיש להם חזות מזרחית, שהם פועלי שטחים.
רקפת גלעד: לא אפרט בנושא זה.
רקפת גלעד: האישה טוענת שאינה זוכרת דבר ממה שאירע אחרי ששתתה את הבירה.
רקפת גלעד: אחרי כמה שעות הבן שלה מצא אותה בשוק לא לבושה, וחלק מהתכשיטים שלה היו חסרים.
רקפת גלעד: היא נלקחה לבדיקה רפואית.
רקפת גלעד: היא זוכרת שביצעו בה מעשים.
רקפת גלעד: הנושא בחקירה.
רקפת גלעד: שני חשודים עצורים, והם מכחישים קשר לאירוע.
רקפת גלעד: כאמור, בוצעו בדיקות רפואיות, לא ארחיב לגבי הממצאים.
רקפת גלעד: אונס הקטינה: קטינה בת 17 נפגשה עם בחור שהכירה במעורפל והוא קישר אותה עם שלושה נוספים.
רקפת גלעד: היא מספרת שלאחר מכן נלקחה בניגוד לרצונה במכונית.
רקפת גלעד: הצעירים כנראה שתו קודם משקאות חריפים.
רקפת גלעד: בוצע בה אונס ברוטלי בפרדס, אונס אלים מאוד.
רקפת גלעד: היא התחננה שיניחו לה לנפשה.
רקפת גלעד: בשלב מאוחר יותר הובלה המתלוננת על ידי הצעיר הראשון שפגשה לדירה, ושם ניצלה את ההזדמנות להתקשר לאמה.
רקפת גלעד: השיחה אותרה והחשודים נעצרו, מעצרם הוארך.
יעל דיין: כמה זמן עבר מתחילת המקרה ועד האיתור?
יעל דיין: כמה זמן עבר משיחת הטלפון עד האיתור?
רקפת גלעד: אינני יודעת, אני מניחה שלא עבר זמן רב מאז שיחת הטלפון ועד האיתור.
אתי אטיאס: לפי הכתוב בעיתון העיתון עברו כמה שעות מאז שיחת הטלפון ועד שהמשטרה מצאה את המקום.
יעל דיין: קודם כל מגיעות ברכות למשטרה.
יעל דיין: היא אמנם לא יכולה למנוע מקרים, אך היא יכולה להגיב נכון ובצורה יעילה.
יעל דיין: אין ספק שכשנגיע למשפט עם נאשמים ימוצה הדין עמם.
יעל דיין: בכל מקרה אלה סימני אזהרה חשובים של "עשה" ו"לא תעשה".
יעל דיין: אני שיש ביטחון כזה בזרים אך למרבה הצער הוא לא מוכיח את עצמו.
יעל דיין: תום הלב דווקא פוגע.
דפנה בוסתן: האם הבדיקות נעשות כעת במרכז לטיפול בנאנסות?
רקפת גלעד: שתיים מן הנאנסות עברו בדיקות במרכז לטיפול בנאנסות.
יעל דיין: את המרכז שיבחנו בעבר, והייתה גם ישיבה בנושא.
יעל דיין: כעת הצטרף לישיבה ח"כ נחום לנגנטל ואני מבקשת לחזור לנושא הראשון שעל סדר היום.
יעל דיין: יש צורך למנות יו"ר לוועדת המשנה לקידום נשים בעבודה ובכלכלה אשר יחליף את ח"כ ציפי לבני.
יעל דיין: ח"כ ענת מאור, שאיננה חברת ועדה, פנתה לליכוד כדי לקבל מהם מקום בוועדה.
יעל דיין: היא ביקשה לעמוד בראש ועדת המשנה הזאת, אם וכאשר תקבל מקום בוועדה.
יעל דיין: אני מציעה לפצל את תקופת הכהונה של יו"ר ועדת המשנה, כמו שעשינו במקרים רבים.
יעל דיין: הדבר עדיף בעיני ממינוי שני יושבי ראש, לדעתי זה פשוט לא עובד.
יעל דיין: אני מבקשת מח"כ לנגנטל לעמוד בראש ועדת המשנה לעבודה וכלכלה בחלק הראשון של התקופה.
נחום לנגנטל: מה השיב הליכוד לבקשתה של ח"כ מאור?
יעל דיין: עדיין לא ניתנה תשובה.
יעל דיין: הם התבקשו לתת מקום למרצ, אך עדיין לא החליטו למי הוא יוקצה.
יעל דיין: "איבדנו", במובן הטוב של המילה, כמה חברי ועדה שהוקפצו למעלה, ביניהן שלוש חברות ועדה מהליכוד, שאין להן תחליף נשי.
יעל דיין: יש לליכוד שלושה מקומות שהם צריכים לאייש.
יעל דיין: אני לא מוכנה להמתין עד שיחליטו על הכל בליכוד ובמרצ.
יעל דיין: אני בעד פיצול התקופה, וח"כ לנגנטל יתחיל מיד.
נחום לנגנטל: אני מודה ליו"ר על ההצעה.
נחום לנגנטל: עוד לא דיברנו בינינו על הנושא.
ענת מאור: הכל קרה הרגע, אני עדה לכך.
נחום לנגנטל: אני מציע לדבר על כך עם ח"כ מאור ועם היו"ר.
נחום לנגנטל: אפשר להחליט, אבל עוד נדבר על זה.
נחום לנגנטל: אני לא רוצה לקחת על עצמי דברים שלא אוכל לעשות על הצד הטוב ביותר.
יעל דיין: לגבי החלוקה לחצי קדנציה - היו דברים מעולם.
נחום לנגנטל: הדבר מקובל, אך אינני רוצה לקחת על עצמי משימה שלא אבצע היטב.
נחום לנגנטל: אני רוצה להבין את משמעות הדבר מבחינת היו"ר ומבחינתה של ח"כ מאור, שעתידה להמשיך בתפקיד.
יעל דיין: זה הנושא החשוב ביותר שהוועדה הזאת אמורה לעסוק בו, אחרי האלימות והדברים האחרים.
יעל דיין: אני חושבת שוועדת המשנה צריכה להתכנס בכל שבוע.
יעל דיין: יש עוד שנתיים עד סוף הקדנציה.
ענת מאור: אלא אם כן נצליח להקדים את הבחירות.
יעל דיין: ככל הנראה המועד הוא נובמבר 2003 – וזו תקופה ארוכה.
יעל דיין: אני מציעה שח"כ לנגנטל ישמש בתפקיד בקדנציה הראשונה, ואחריו ח"כ מאור.
יעל דיין: נחום לנגנטל: בסדר, אבל עוד נדבר בעניין.
ענת מאור: מצוין, מקובל גם עלי.
ענת מאור: הצעת חוק הטרדה מאיימת, התשס"א2001-, של קבוצת חברי כנסת, והצעת חוק העונשין (תיקון הטרדה מאיימת) התשס"א2000-, של ח"כ ענת מאור – הכנה לקריאה ראשונה והצבעות
יעל דיין: אנחנו עוברים להצעת החוק בנושא הטרדה מאיימת.
יעל דיין: משרד המשפטים הגיש נוסח מוצע, והוא מונח לפני הנוכחים.
יעל דיין: הנוסח איננו סותר את ההצעה הקודמת, והוא בהסכמה.
יעל דיין: קיימנו יחד ישיבה בנושא.
יעל דיין: הצענו ששני סעיפי העונשין יורדו מהצעת החוק המקורית, ושתמוזג הצעת החוק של ח"כ ענת מאור – למרות ששני הסעיפים שלה לא קיימים בחוק החדש.
יעל דיין: בשלב זה אני מפסיקה לרגע את הדיון בהצעת החוק.
יעל דיין: אני מתנצלת, אני מתבקשת להתראיין לטלוויזיה ולהתייחס למקרי האונס בסוף השבוע, והדבר חשוב לוועדה גם אם אחזור על דברים שאמרתי קודם לכן.
ניצן חן: יו"ר הוועדה, קיבלתם כעת נתונים מהמשטרה על שלושת המקרים הקשים בשבוע האחרון, מה בכוונתך כיו"ר הוועדה לעשות עם הממצאים הללו, מעבר לכותרת של יום אחד בעיתון?
יעל דיין: זוהי תוצאה של מצב נתון.
יעל דיין: זה לא כותרת, זה כמו מקרי הרציחות של נשים.
יעל דיין: מהוועדה יוצאת ראשית פנייה לצה"ל בנושא הטרמפים: לא בא בחשבון שצה"ל לא ידאג להסעה לחיילות.
יעל דיין: לא מספיקה פקודת מטכ"ל, חייבים לדאוג שחיילת לא תהיה במצב שתעלה על טרמפ – ולא משנה אם יהיו שם נהגת או נהגים.
יעל דיין: אחד מהמקרים הקשים בשבוע החולף היה אונס של חיילת על ידי מי שנתנו לה טרמפ.
יעל דיין: אנחנו מודים למשטרה, שכן לפחות במקרה האונס הקבוצתי מדובר בפעולה מצילת חיים בעיקרה.
יעל דיין: חייבים לקרוא לנשים לאבד קצת מתום הלב שלהן.
יעל דיין: לא להיכנס בשוק למקום כדי לשתות כוס בירה – זאת הייתה אישה מבוגרת, ואני מצטערת להתייחס אל נשים כאל עצמאיות פחות ממה שצריך להיות - אבל יש טרור; זהו טרור של גברים שמתבטא ברציחות, בהטרדות, באונס – וצריך להילחם בו כמו בטרור.
יעל דיין: כשרואים חפץ חשוד לא מפרקים אותו לבד.
יעל דיין: כשרואים מישהו זר, אירוע זר, חשוד בקצה קצהו – לא נכנסים למלכודת הזאת.
יעל דיין: זה צריך להיות סימן אזהרה לנשים.
יעל דיין: אני קוראת לציבור להשתתף במאמץ לסלק אנסים מהרחובות, מהקניונים, מהטרמפיאדות.
יעל דיין: אנחנו חוזרים לדברי ההסבר לחוק בנושא הטרדה מאיימת.
נחום לנגנטל: דברי ההסבר נשארו בהצעה של ח"כ דיין וחברי הכנסת האחרים, נכון?
יעל דיין: הם נשארו, וההגדרות נשארו.
יעל דיין: מדובר בהגדרה חדשה בחוק הישראלי.
יעל דיין: כולם מכירים את ההטרדה המינית, ובכל העולם יש גם מושג שנקרא Stalking, כולל חקיקה בנושא זה.
יעל דיין: ניסיתי להסביר זאת כמעין ציד מתמשך.
יעל דיין: זה לא קיים רק כלפי נשים, ולא רק על רקע של חיזור מיני, אבל רוב המקרים לפי הפסיקה עוסקים ביחסים בין המינים.
יעל דיין: זאת שיטה לא להרפות ובהרבה מקרים הדבר מגיע גם לאלימות.
יעל דיין: המקרים שהם רק הטרדה מאיימת, ציד ונדנוד - העקביות וההתמשכות שלהם מחייבות הגדרות חדשות.
יעל דיין: עו"ד איש-שלום תציג כאן את ההצעה באופן כללי.
יעל דיין: יש כאן הרבה סעיפים שעוררו שאלות, אך נקיים ישיבה נוספת בעוד שבועיים ובה נעלה את ההצעה לקריאה ראשונה.
יעל דיין: אני מזכירה גם הפעם שהחוק המקורי הוא יוזמה של נעמ"ת, שהביאה נוסח מקיף יותר.
יעל דיין: אני מודה אישית לעו"ד דפנה בוסתן.
דפנה בוסתן: וגם לעו"ד גלי עציון, שנמצאת כאן.
יעל דיין: אם כן, זאת עבודה משותפת של שתיהן.
דליה איש-שלום: חשבתי להציג את ההבדלים בין ההצעה החדשה להצעה המקורית וכך להסביר את הנוסח הזה.
נחום לנגנטל: אני מבקש לשמוע גם את הרציונל שמאחורי ההצעה, בשלושה-ארבעה משפטים.
דליה איש-שלום: כמו שאמרה היו"ר, מדובר בתופעה של הטרדה אובססיבית חוזרת ונשנית, של אדם – בדרך כלל אישה, כולל איומים ישירים או עקיפים כלפיה, בילוש, התחקות אחריה, נוכחות מופגנת במקומות קרובים לביתה או במקום עבודתה וכו'.
דליה איש-שלום: לפעמים זהו חיזור אובססיבי, ולפעמים זוהי הפרעה נפשית ואין לה קשר ליחסים בין השניים.
דליה איש-שלום: לצערנו הרבה פעמים הסיבות האלה מתבררות רק במבט לאחור, אחרי שמתרחש רצח.
דליה איש-שלום: מטרת החוק היא להתמודד עם התופעה הזאת.
דליה איש-שלום: היום אין כלים חוקיים מפורשים לטפל בעניין.
דליה איש-שלום: אמנם אפשר לקבל צו מניעה במסגרת חוק הגנת הפרטיות, אך לרוב לא עושים שימוש באפשרות הזאת.
דליה איש-שלום: החוק למניעת אלימות במשפחה הוא היום החוק המרכזי שמטפל בתופעות של אלימות והטרדות, אך הוא עוסק רק בבני משפחה.
דליה איש-שלום: למרות שההגדרה של בן משפחה שם היא רחבה מאוד - וכוללת גם ידועים בציבור, למשל – היא לא כוללת חברים שעדיין לא רכשו מעמד של ידוע בציבור, או שניים שביניהם יחסי מחזר-מחוזרת.
דליה איש-שלום: בית משפט מוצא את עצמו ללא כלים מפורשים לטפל בתופעה.
דליה איש-שלום: שוב, אפשר לטפל בנושא באמצעות חוק הגנת הפרטיות, אך אין כלי מפורש שמתייחס לתופעה, קורא לה בשמה ונותן סמכות מפורשת לבתי המשפט להוציא צווים להגנת האדם המוטרד.
יעל דיין: אני יכולה להראות לח"כ לנגנטל פסיקה של השופטת סביונה רוט-לוי, שהשתתפה בעבר בדיוני הוועדה.
נחום לנגנטל: אני זוכר שהיא הסבירה את הנושא.
יעל דיין: בפסיקה שלה היא פונה אל הנוכחים, ומבהירה שיש כיום לקונה בחוק, כי אין חקיקה בנושא, ושלדעתה תפקידו של המחוקק למצוא פתרון.
דפנה בוסתן: מדובר על לקונה גם במישור הפלילי.